கூடு ஆய்வுச் சந்திப்பு

கூடு ஆய்வுச் சந்திப்பு: நாமக்கல்லில் செயல்பட்டு வரும் இலக்கிய அமைப்பு இது. எழுத்தாளர் பெருமாள்முருகன் ஒருங்கிணைப்பாளராக இருந்து இவ்வமைப்பைச் செயல்படுத்தி வருகிறார். தமிழ் இலக்கியம்  இளங்கலை, முதுகலை பயிலும் மாணவர்களும் எம்.பில்., பிஎச்.டி. ஆய்வு மாணவர்களும் இதன் முக்கிய உறுப்பினர்கள். நாமக்கல், சேலம், திருச்சி, ஈரோடு ஆகிய மாவட்டங்களில் வசிக்கும் தமிழின் நவீன எழுத்தாளர்கள் பலரும் இதன் செயல்பாடுகளில் பங்கேற்று வருகின்றனர். கல்விப் புலத்திற்கும் நவீன இலக்கியத்திற்கும் உள்ள இடைவெளியைக் குறைப்பதும் இலக்கிய உணர்வை மாணவர்களுக்கு உருவாக்குவதும் இவ்வமைப்பின் நோக்கமாகும்.

மாதந்தோறும் இரண்டாம் ஞாயிற்றுக்கிழமை மாலையில் இலக்கிய நிகழ்ச்சி நடைபெறுகின்றது. டிசம்பர் 2010 வரை நாற்பத்திரண்டு நிகழ்ச்சிகள் நடைபெற்றுள்ளன. பெருமாள்முருகனின் வீட்டு மொட்டை மாடியே கூட்டம் நடைபெறும் இடம். பொ. வேல்சாமி, பிரபஞ்சன், பா. செயப்பிரகாசம், வீ. அரசு, ஆனந்த், க.வை. பழனிசாமி, ஜெயமோகன், மோகனரங்கன், காசிமாரியப்பன் உள்ளிட்ட பல எழுத்தாளர்கள் பங்கேற்றுச் சிறப்புரை நல்கியுள்ளனர். 

சிறுகதை, கவிதை வாசிப்பு, ஆய்வுக் கட்டுரைகள் வழங்கல், நூல் அறிமுகம், சிறப்புப் பேச்சு எனப் பல வகைகளில் இந்நிகழ்வு ஏறத்தாழ நான்கு மணி நேரம் நடைபெறுகின்றது. முதலாண்டு நிறைவை ஒட்டி நாமக்கல் ஓய்வூதியர் சங்கக் கட்டிட அரங்கில் ஒருநாள் கருத்தரங்கை இவ்வமைப்பு நடத்தியது. மூன்றாண்டு முடிவை முன்னிட்டு 'உரைநடைப் பயிலரங்கம்' ஒன்றை நாமக்கல் காமராசர் மேல்நிலைப்பள்ளியில் இவ்வமைப்பு நடத்தியது. மோகனூர் சுப்பிரமணியம் கலை அறிவியல் கல்லூரியில் சென்னை காவ்யா அறக்கட்டளையுடன் இணைந்து 'நாமக்கல் மாவட்ட நாட்டுப்புறத் தெய்வங்கள்' என்னும் தலைப்பில் ஒருநாள் கருத்தரங்கை இவ்வமைப்பு நடத்தியது. அக்கருத்தரங்கக் கட்டுரைகள் ' நாமக்கல் தெய்வங்கள்' என்னும் தலைப்பில் நூலாக வெளிவர உள்ளது.

ஆர்வமுடையோர் பங்கேற்க அழைப்பு விடுக்கும் இவ்வமைப்பிற்குத் தலைவர், செயலர் போன்ற பொறுப்பாளர்கள் எவரும் இல்லை. அனைவரின் ஆலோசனைகளையும் பரிசீலித்துச் சாத்தியமானால் நடைமுறைப்படுத்தும் செயல்முறையைக் கொண்டுள்ளது.

 தமிழ் இலக்கிய அமைப்புகள்